CHO พุ่งชนซิลลิ่ง! นิวไฮรอบ 4 เดือน รับแบ็กล็อกแน่น 1.29 พันล้าน-ฟากราคาต่ำบุ๊ก
CHO พุ่งชนซิลลิ่ง! นิวไฮรอบ 4 เดือน รับแบ็กล็อกแน่น 1.29 พันล้าน-ฟากราคาต่ำบุ๊ก
CHO พุ่งชนซิลลิ่ง! นิวไฮรอบ 4 เดือน รับแบ็กล็อกแน่น 1.29 พันล้าน-ฟากราคาต่ำบุ๊ก
10 มิ.ย. 2563

ผู้สื่อข่ารายงานว่า บริษัท ช ทวี จำกัด (มหาชน) หรือ CHO  ณ เวลา 16.08 น. อยู่ที่ระดับ 0.55 บาท บวก 0.07 บาท หรือ 14.58% ด้วยมูลค่าซื้อขาย 28.58 ล้านบาท ราคาหุ้นพุ่งชนซิลลิ่งของวันที่ระดับ 0.55 บาท และราคานิวไฮในรอบเกือบ 4 เดือน โดยนับตั้งแต่หุ้นยืนที่ระดับ 0.55 บาท เมื่อวันที่ 17 ก.พ.63 ด้านราคาหุ้นต่ำมูลค่าหุ้นทางบัญชีที่ระดับ 0.84 บาท

โดยก่อนหน้านี้นายสุรเดช ทวีแสงสกุลไทย ประธานเจ้าหน้าที่บริหาร บริษัท ช ทวี จำกัด (มหาชน) หรือ CHO เปิดเผยถึงภาพรวมการดำเนินงานในปี 2563 ว่า กลุ่มธุรกิจการประกอบรถบรรทุก ธุรกิจงานบริการซ่อมบำรุง และการบริหารโครงการ จะมีการเติบโตอย่างต่อเนื่องแม้จะมีการแพร่ระบาดของไวรัส COVID-19
โดยสาเหตุสำคัญเป็นเพราะรายได้ประจำที่เกิดจากการให้บริการซ่อมบำรุงรถโดยสารที่ใช้ก๊าซธรรมชาติ (NGV) เป็นเชื้อเพลิง จำนวน 489 คัน ที่ CHO รับงานจากองค์การขนส่งมวลชนกรุงเทพ (ขสมก.) ซึ่งเป็นสัญญาระยะยาว 10 ปี และ CHO ยังเตรียมเปิดศูนย์ซ่อมบำรุงรถบรรทุก “สิบล้อ 24 ชม.” อีก 1 แห่งที่จังหวัดสุราษฎร์ธานีในปีนี้ตามเป้าที่วางไว้  รวมทั้งมีแผนเข้ายื่นประกวดราคางานใหม่อีกจำนวนมาก ขณะที่ปัจจุบัน CHO มีงานในมือรอรับรู้รายได้ (Backlog) รวม 1,293.15 ล้านบาท
ขณะที่ล่าสุด CHO ได้นำนวัตกรรมรถโมเดลใหม่ออกมานำเสนอเพื่อรับกับสถานการณ์การแพร่ระบาดของ COVID-19 และได้รับกระแสตอบรับที่ดี โดยเฉพาะรถโมเดล “Smart พุ่มพวง” ซึ่งได้ร่วมกับบริษัท ขอนแก่นพัฒนาเมือง จำกัด (KKTT) ออกแบบรถโมเดลรถดังกล่าวในโครงการ “รถพุ่มพวงขอนแก่น” เพื่อวิ่งนำส่งสินค้า อาหาร ถึงมือประชาชนในหมู่บ้าน
ทั้งนี้ผู้ใช้บริการสามารถติดตามผ่านแอปพลิเคชัน บนมือถือ ทั้งรายการสินค้า ราคา เวลาให้บริการ สามารถสั่งสินค้านัดวันเวลา สถานที่ล่วงหน้าได้พร้อมชำระเงินด้วย QR Code ลดการแพร่ระบาด รวมทั้งมีรถประเภทฉีดฆ่าเชื้อ และรถฉีดพ่นกันฝุ่น PM2.5 ที่ได้รับความสนใจเช่นกัน ซึ่งจะช่วยเสริมรายได้ให้ CHO เพิ่มขึ้น
ด้านนายนิติธร ดีอำไพ ประธานคณะผู้บริหารด้านการเงิน CHO เปิดเผยว่า แบ็กล็อกจำนวน 1,293.15 ล้านบาท จะแบ่งเป็นงานในประเทศ 1,287.34 ล้านบาท งานต่างประเทศ 5.80 ล้านบาท ซึ่งจะรับรู้ในปี 2563 จำนวน 374.99 ล้านบาท แบ่งเป็นรับรู้งานในประเทศ 369.19 ล้านบาท งานต่างประเทศ 5.80 ล้านบาท  และจะรับรู้หลังปี 2563 อีก 918.15 ล้านบาท โดยเป็นงานในประเทศทั้งหมด จากงานซ่อมบำรุงรถโดยสาร NGV 489 คัน
อย่างไรก็ตามในปี 2563 CHO ได้รับผลกระทบจากการแพร่ระบาดของไวรัส COVID-19 โดยเฉพาะกลุ่มผลิตภัณฑ์กลุ่มที่ 1 จากทั้งหมด 3 กลุ่ม คือ สินค้ามาตรฐาน (Standard Product) เช่น รถลำเลียงอาหารจากครัวเข้าสู่เครื่องบิน / รถที่ใช้ในการซ่อมแซมเครื่องบิน ซึ่งส่วนใหญ่เป็นลูกค้าสายการบิน เช่น บริษัท การบินไทย จำกัด (มหาชน) หรือ THAI / บริษัท เอเชีย เอวิเอชั่น จำกัด (มหาชน) หรือ AAV ผู้ถือหุ้นใหญ่ในสายการบินไทยแอร์เอเชีย / บริษัท สายการบินนกแอร์ จำกัด (มหาชน) หรือ NOK โดยมีทั้งชะลอคำสั่งซื้อ / มีคำสั่งซื้อแล้วแต่รอการชำระเงิน โดยในช่วงไตรมาส 1/2563 (ม.ค.-มี.ค. 63) CHO มีรายได้จากกลุ่ม 1 ที่ 5.60 ล้านบาท ลดลงจากช่วงเดียวกันของปีก่อนถึง 95.95%
ขณะที่กลุ่มผลิตภัณฑ์ กลุ่มที่ 2 คือ งานออกแบบพิเศษ (Special Design Products) ก็ได้รับผลกระทบเช่นกันแต่ไม่มากเท่ากลุ่มที่ 1 โดยไตรมาส 1/2563 CHO มีรายได้จากงานกลุ่มนี้ 126.33 ล้านบาท ลดลง 79.18% ส่วนกลุ่มผลิตภัณฑ์ กลุ่มที่ 3 คือ งานบริหารโครงการและการซ่อมบำรุง (Project Management &amp; Services) นั้น เป็นกลุ่มที่ไม่ได้รับผลกระทบและยังคงสร้างรายได้ให้ CHO อย่างสม่ำเสมอเป็นรายได้ประจำ โดยช่วงไตรมาส 1/2563 CHO มีรายได้จากงานกลุ่มนี้ 75.77 ล้านบาท เพิ่มขึ้น 19.11% ซึ่งส่วนใหญ่มาจากรายได้การซ่อมบำรุงรถโดยสาร NGV  489 คัน โดยมีรายได้เป็นเงินสดประมาณ 10 ล้านบาทต่อเดือน และยังเหลือระยะสัญญาอีก 8 ปี
ทั้งนี้ในปี 2563 เพื่อรับมือจากผลกระทบไวรัส COVID-19 ทางCHO ได้เพิ่มความระมัดระวังเรื่องการใช้งบลงทุนมากขึ้น รวมทั้งใช้มาตรการลดค่าใช้จ่าย และมีแผนที่จะเพิ่มทุนด้วยการออกวอแรนท์ (ใบสำคัญแสดงสิทธิที่จะซื้อหุ้นสามัญ) ซึ่งขณะนี้อยู่ระหว่างพิจารณาราคาตลาด และอาจมีการเพิ่มทุนแบบเฉพาะกลุ่มเพื่อให้สอดคล้องกับการลงทุนพัฒนาธุรกิจของ CHO อีกทั้งยังมีแผนขายที่ดินประมาณ 182 ไร่ที่จังหวัดขอนแก่น เพื่อนำเงินมาใช้หมุนเวียนในบริษัทด้วย